ПРАВИЛНИК (СТАТУТ) НА ОДИТНИЯ КОМИТЕТ КЪМ

"БУЛГАР ЧЕХ ИНВЕСТ ХОЛДИНГ” АД

# Избор на членове на Одитния комитет

Чл. 1. Одитният комитет на "БУЛГАР ЧЕХ ИНВЕСТ ХОЛДИНГ” АД, наричан по-долу

„Одитен комитет се състои от не по-малко от двама члена.

Чл. 2. Членовете на Одитния комитет се избират от Общото събрание на акционерите по предложение на председателя на Съвета на директорите. За членове на Одитния комитет могат да бъдат избирани и членове на управителния орган, които не са изпълнителни членове на органите на управление.

Чл. 3. За членове на Одитния комитет се избират лица, които притежават образователно-квалификационна степен „бакалавър” и познания в областта, в която работи предприятието. Поне един от членовете трябва да има не по-малко от 5 години професионален стаж в областта на счетоводството или одита.

Чл. 4. Мнозинството от членовете на Одитния комитет са външни и независими от предприятието. Независим член на Одитния комитет не може да е:

1. изпълнителен член на орган на управление или контрол или служител на предприятието;

2. лице, което е в трайни търговски отношения с предприятието;

3. член на орган на управление или контрол, прокурист или служител на лице по т. 2;

4. свързано лице с друг член на орган на управление или контрол или с член на одитния комитет на предприятието.

Чл. 4а. Когато Одитния комитет се състои от двама члена, тогава всички членове на Одитния комитет следва да са външни и независими от предприятието.

Чл. 5. Липсата на обстоятелства по чл. 4 от настоящия Правилник се установява с писмена декларация, подадена преди датата на избора до Общото събрание на акционерите от всяко номинирано лице за член на Одитния комитет. Когато едно или повече от тези обстоятелства възникнат след избора, съответният член на Одитния комитет незабавно уведомява писмено управителния и надзорния орган на предприятието и прекратява изпълнението на функциите си, като на негово място на следващото Общо събрание на акционерите се избира нов член.

Чл. 6. Председателят на Одитния комитет се избира от неговите членове. Председателят трябва да отговаря на условията за независим член на Одитния комитет.

# Функции на Одитния комитет. Права и задължения

Чл. 7. Одитният комитет:

а) наблюдава процеса на финансово отчитане и представя препоръки и предложения, за да се гарантира неговата ефективност;

б) наблюдава, обсъжда и одобрява всички съществени промени в счетоводните политики, характеризиращи се със съществен материален ефект за компанията;

в) наблюдава и обсъжда ефекта на всички регулаторни и счетоводни промени;

г) създава система за получаване, съхранение и проверка на всички оплаквания по отношение на счетоводни практики, вътрешен контрол и одиторски дейности, включително създаване на система за получаване на сигнали от служители за прилагане на спорни счетоводни и одиторски практики;

д) наблюдава интегритета на финансовите отчети и следи дали дават вярна и честна картина за финансовото състояние на предприятието;

е) наблюдава ефективността на вътрешната контролна система, на системата за управление на риска и на дейността по вътрешен одит по отношение на финансовото отчитане;

ж) наблюдава задължителния одит на годишния финансов отчет, включително неговото извършване, като взема предвид констатациите и заключенията на Комисията по прилагането на чл. 26, параграф 6 от Регламент (ЕС) № 537/2014;

з) проверява и наблюдава независимостта на регистрираните одитори в съответствие с изискванията на глави шеста и седма от Закона за независимия финансов одит, както и с чл. 6 от Регламент (ЕС) № 537/2014, включително целесъобразността на предоставянето на услуги извън одита на одитираното предприятие по чл. 5 от същия регламент;

и) наблюдава работата на външния одитор и предлага да бъде заменен ако открие проблеми в работата му, например конфликт на интереси или откриване на зависимост в неговата работа;

й) наблюдава за спазване от страна на предприятието на всички правни и регулаторни изисквания във връзка с финансовото отчитане;

к) наблюдава системата за оповестяване и спазването на Програмата за вътрешен контрол, етика и лоялност и мерки за превенция и разкриване на подкупи на служителите на "БУЛГАР ЧЕХ ИНВЕСТ ХОЛДИНГ” АД и дъщерните му дружества;

л) има право да извършва проверки и разследвания на всяка ситуация в обхвата на неговата дейност, както и да търси помощта на външни консултанти;

м) има право да се среща със всички служители, както и право на достъп до всякаква фирмена информация;

н) отговаря за процедурата за подбор на регистрирания одитор, в това число име, цена и срок на работа и препоръчва назначаването му;

о) преглежда и одобрява неодиторските услуги, които се предоставят от външните одитори;

п) уведомява Комисията за публичен надзор над регистрираните одитори, както и управителните и надзорните органи на предприятието за всяко дадено одобрение по чл. 64, ал. 3 и чл. 66, ал. 3 от Закона за независимия финансов одит в 7-дневен срок от датата на решението;

р) отчита дейността си пред Общото събрание на акционерите;

с) изготвя и предоставя на Комисията за публичен надзор над регистрираните одитори в срок до 31 май годишен доклад за дейността си.

Чл. 8. Външният одитор докладва директно на одитния комитет и обсъжда без оперативното ръководство открити проблеми във финансовите отчети.

# Взаимоотношение с органите на управление

Чл. 9. Управителният орган на предприятието осигурява достатъчни ресурси на одитния комитет за ефективно изпълнение на задълженията му.

Чл. 10. Членовете на управителните и надзорните органи и служителите на предприятието са длъжни да оказват съдействие на одитния комитет при изпълнение на дейността му, включително да предоставят в разумни срокове поисканата от него информация.

Чл. 11. Одитният комитет информира управителните и надзорните органи на предприятието за резултатите от задължителния одит и пояснява по какъв начин задължителният одит е допринесъл за достоверността на финансовото отчитане, както и ролята на Одитния комитет в този процес.

Чл. 12. Одитният комитет разрешава всякакви спорове между външни одитори и оперативно ръководство относно:

а) счетоводни политики и практики;

б) алтернативно третиране на финансова информация във финансовите отчети, което не в унисон с международните стандарти за финансово отчитане;

в) неодобрени от управителния или контролен орган промени във финансовите отчети.

Чл. 13. За дейността си членовете на Одитния комитет получават възнаграждение в размер, определен с решение на Съвета на директорите на дружеството.

Настоящият Правилник (Статут) за дейността на Одитния комитет на "БУЛГАР ЧЕХ ИНВЕСТ ХОЛДИНГ” АД е приет от Общото събрание на акционерите, проведено на 16.12.2019г. и е изменен Общото събрание на акционерите, проведено на …………..2024г.